Dein Perry rezhissööridebüüt TANTSUKUTID põhineb Perry enese elukäigul - Austraalia tööstuslinna Newcastle'i terasesulatajast sai kuulus moderntantsija, rahvusvahelise tunnustuse pälvinud tantsuetenduste  TAP DOGS ja STEEL CITY lavastaja ning koreograaf.    Sean Okden (Adam Garcia, KOLE KOIOTT: BAARIS AINULT TÜDRUKUD) on talendikas stepptantsija, kes unistab lavakarjäärist. Perspektiivitust metallurgiametist pääsemiseks sõidab ta Sydneysse ja asub tööle nimekasse tantsutruppi. Seani vend Mitch (Sam Worthington) on samuti võimekas tantsija, kuid tema eesmärgiks on luua oma transpordifirma ning seda mõtet toetab ka noormeeste isa Gary (Richard Carter, BABE 2: PÕRSAS SUURES LINNAS). Vendade  omavaheline läbisaamine pannakse proovile nii siis, kui nad mõlemad armuvad imekenasse Lindasse (Sophie Lee, PÜHA MÜRISTUS!), kui ka siis, kui Mitchil tekib autoärandamise tõttu konflikt kohalike kantpeadega. Oma tulipäisuse tõttu kaotab Sean töö Sydneys. Noormees naaseb Newcastle'isse ja asutab koos sõpradega uuenduslikku stiili viljeleva tantsutrupi. Hoolimata linnaelanike pilgetest jätkab Sean oma unistuse teokstegemist.    Perry filmi muudavad kütkestavaks nii Adam Garcia virtuoosne osatäitmine kui ka  energilised ja erutavad stepptantsunumbrid.